Je Hugonins, fiz çay en arriers Estevenin, dit Loule, d’Ornens, fais savoir à touz par cex lettres que je, non mie deceuz, non contraint, mais de ma bone volunté et pour mon evidant profiz, ay vendu, quitté et outroié permaignablement à touzjours, pour moy et pour mes hoirs, à reverenz pere en Nostre Signour Hugue, par la grace de Deu evesque dou Liege, et à ses hoirs, la tierce partie d’un molin et d’un miche assis dessous Sailenbierge, entre Bannens et La Reviere, liquies molins doit chescun anz censament à devantdiz mons. Hugue six emines de blef de molin, pour douze livres de menoie coursable, laquel some d’argent je ay eue et receue doudit mons. Hugue par maistre Renaut, son comandement, en pecune nombrée, et m’en tien pour bien paiez; envestant... En tesmoignaige de laquel chose, je ay requis et fait seeler ces lettres des seaux de religiouses persones et honestes dan Jaque, abbé dou Mont-Sainte-Marie, et mons. Haymon, priour de Romain-Mostier... Ce fut fait l’an Nostre Signour corrant par M CC nonante et neuf, ou mois de junet.